b'\n_START_ARTICLE_\nKasettiasema\n_START_PARAGRAPH_\nKasettiasema on tietokoneen massamuistilaite, jota k\xc3\xa4ytettiin l\xc3\xa4hinn\xc3\xa4 kotik\xc3\xa4ytt\xc3\xb6\xc3\xb6n suunnatuissa mikrotietokoneissa. Tallennukseen k\xc3\xa4ytettiin tavallisia \xc3\xa4\xc3\xa4ninauhoja eli C-kasetteja. _NEWLINE_Jotkut koneet kelpuuttivat kasettiasemaksi my\xc3\xb6s tavallisen musiikin kuunteluun tarkoitetun kasettinauhurin ja joidenkin koneiden omilla kasettiasemilla puolestaan pystyi soittamaan musiikkikasetteja. Suosituimmassa 8-bittisess\xc3\xa4 koneessa, Commodore 64:ssa Commodoren oma 1530 C2N Datassette -asema oli periaatteessa ainoa tuettu, mutta erillisell\xc3\xa4 kytkimell\xc3\xa4 ja v\xc3\xa4lijohdolla pystyi huijaamaan tietokonetta ja k\xc3\xa4ytt\xc3\xa4m\xc3\xa4\xc3\xa4n my\xc3\xb6s mit\xc3\xa4 tahansa muuta kasettisoitinta sen audiol\xc3\xa4hd\xc3\xb6n kautta. Katkaisija kertoi tietokoneelle, ett\xc3\xa4 "kasettiaseman" play-painike on painettu alas. T\xc3\xa4ll\xc3\xa4 keinolla pystyi my\xc3\xb6s k\xc3\xa4ytt\xc3\xa4m\xc3\xa4\xc3\xa4n periaatteessa mit\xc3\xa4 tahansa \xc3\xa4\xc3\xa4nt\xc3\xa4 tallentavaa laitteistoa massamuistina. My\xc3\xb6s alkuper\xc3\xa4isess\xc3\xa4 IBM PC:ss\xc3\xa4 oli liitin kasettiasemalle, joskin sen k\xc3\xa4ytt\xc3\xb6 oli hyvin marginaalista tai olematonta. _NEWLINE_Kasettiaseman haittana oli sen hitaus sek\xc3\xa4 se, ett\xc3\xa4 kasetti piti aina kelata oikealle kohdalle, kun silt\xc3\xa4 alkoi ladata ohjelmaa. Kotitietokoneiden kasettiasemien lataus- ja tallennusnopeus oli nykynormien mukaan \xc3\xa4\xc3\xa4rimm\xc3\xa4isen alhainen. Esimerkiksi Commodoren Datassette-asemalla tallennusnopeus oli 45\xe2\x80\x9360 tavua sekunnissa._NEWLINE_T\xc3\xa4m\xc3\xa4n vuoksi k\xc3\xa4ytettiin ns. turbo-ohjelmia, jotka olivat k\xc3\xa4yt\xc3\xa4nn\xc3\xb6ss\xc3\xa4 pakkaus/purku-ohjelmia, jolloin nauhalta ladattavan datan m\xc3\xa4\xc3\xa4r\xc3\xa4 pieneni oleellisesti. Turbo-ohjelmien kanssa ladattaessa n\xc3\xa4yt\xc3\xb6lt\xc3\xa4 n\xc3\xa4ki er\xc3\xa4\xc3\xa4nlaisen  "skooppin\xc3\xa4kym\xc3\xa4n" nauhalta tulevasta datavirrasta ja siit\xc3\xa4 pystyi p\xc3\xa4\xc3\xa4ttelem\xc3\xa4\xc3\xa4n, miss\xc3\xa4 kohtaa on ohjelman latauksen alku. Samaisen n\xc3\xa4kym\xc3\xa4n mukaan my\xc3\xb6s s\xc3\xa4\xc3\xa4dettiin kasettiaseman azimuth-kulmaa, mik\xc3\xa4li k\xc3\xa4yt\xc3\xb6ss\xc3\xa4 ei ollut Load-it-asema, jossa oli erillinen LED-pylv\xc3\xa4ill\xc3\xa4 toteutettu n\xc3\xa4ytt\xc3\xb6 oikean kulman s\xc3\xa4\xc3\xa4t\xc3\xa4miseksi. Mahdollista oli toki kelata kasetti my\xc3\xb6s ohjelman alkukohtaa aiemmaksi tai jopa alkuun, mutta silloin tuli odottaa, ett\xc3\xa4 kasetti siirtyi normaalilla soittonopeudella ohjelman alkukohdalle. Turbo-ohjelmalla lataus nopeutui noin yhteen kilotavuun sekunnissa._NEWLINE_Tietokoneohjelmia levitettiin my\xc3\xb6s radion v\xc3\xa4lityksell\xc3\xa4 siten, ett\xc3\xa4 radiosta l\xc3\xa4hetettiin \xc3\xa4\xc3\xa4nimuodossa dataa, jonka pystyi nauhoittamaan kasetille, kun laittoi nauhoituksen p\xc3\xa4\xc3\xa4lle ennen l\xc3\xa4hetyksen alkamista._NEWLINE_Joissakin 8-bittisiss\xc3\xa4 koneissa kasettiasema oli vakiovaruste, mutta toisaalta esimerkiksi  VIC-20:ss\xc3\xa4 se piti ostaa erikseen._NEWLINE_Tietokonepelit levitettiin C-kasetteina, joiden kopiointi joissain tapauksissa oli helppoa. Kasetin saattoi pysty\xc3\xa4 kopioimaan analogisesti suoraan toiselle kasetille k\xc3\xa4ytt\xc3\xa4en esim. kaksipes\xc3\xa4ist\xc3\xa4 kasettinauhuria. N\xc3\xa4in tehdyn kopion toimintavarmuus ei kuitenkaan ollut hyv\xc3\xa4._NEWLINE_Osassa asemia oli \xc3\xa4\xc3\xa4nip\xc3\xa4\xc3\xa4n s\xc3\xa4\xc3\xa4t\xc3\xb6ruuvi, jota s\xc3\xa4\xc3\xa4t\xc3\xa4m\xc3\xa4ll\xc3\xa4 saattoi kasettiaseman \xc3\xa4\xc3\xa4nip\xc3\xa4\xc3\xa4n azimuth-kulman kohdistaa mahdollisimman oikein kohdalleen, mik\xc3\xa4li kasettien lukemisessa oli ongelmia. _NEWLINE_Useimmat 8-bittiset tietokoneet tukivat my\xc3\xb6s 5,25 tuuman levykeasemaa, joka piti yleens\xc3\xa4 ostaa erikseen. Levykeasema maksoi tuolloin koko koneen hintaan n\xc3\xa4hden huomattavan paljon, ja sit\xc3\xa4 saattoikin 8-bittisten koneiden aikaan pit\xc3\xa4\xc3\xa4 viel\xc3\xa4 "ylellisyyslaitteena". Levykeasema yleistyi 1980-luvun loppua kohti. _NEWLINE_1980-luvun puoliv\xc3\xa4liss\xc3\xa4 ilmaantuneissa 16-bittisiss\xc3\xa4 tietokoneissa ei ollut en\xc3\xa4\xc3\xa4 kasettiasemaa, vaan tuolloin Amigan ja Atari ST:n my\xc3\xb6t\xc3\xa4 perustallennusv\xc3\xa4lineeksi vakiintui levykeasema ja PC-tietokoneissa kiintolevy. 8-bittiset koneet kuitenkin poistuivat n\xc3\xa4ytt\xc3\xa4m\xc3\xb6lt\xc3\xa4 kasettiasemineen lopullisesti vasta 1990-luvun alkaessa.'